Hvørja ætlanir hevur landsstýrismaðurin v. v. innkomuvegnum til Havnar, nú ferð reiðiliga tykist vera komin á arbeiði við Eysturoyartunnlinum? Ætlar landsstýrismaðurin at ganga ætlanum hjá borgarstjóranum í Tórshavnar kommunu á møti, sum als ikki er viðgjørt ella samtykt av Tórshavnar býráð, um at gera ein tunnil allan vegin úr Hvítanesi til Krákugjógv heldur enn veg; og um so er, hvussu fer tað at ávirka spjaðingina av ferðsluni inn í Havnina. Eru tingingar millum land og kommununa um hetta, og um so er, hvør er so tíðarkarmurin í mun til tíðarkarmin fyri Eysturoyartunnilin? Kann landsstýrismaðurin upplýsa, um innkomuvegurin verður liðugur sum ætlað, tá Eysturoyartunnilin væntandi verður tikin í nýtslu? Svar Til spurning 1: Landsstýrismaðurin hevur gjørt avtalu við Tórshavnar kommunu, sum skuldi havt við sær, at innkomuvegurin er liðugur til tíðina, tvs tá ið koyrandi er ígjøgnum Eysturoyartunnilin í 2020. Avtalan er treytað av, at Løgtingið og kommunan játta neyðuga peningin. Til spurning 2: Tað er upp til kommununa, um hon ynskir at yvirhalda gjørdu avtaluna, ella um hon heldur vil fara í gongd við ta tunnilsloysn, sum borgarstjórin hevur skitserað í miðlunum. Ein tunnil av Hvítanesi til Krákugjáar merkir, at ongar íbindingar verða á strekkinum, og harvið verður nógv minni spjaðing av ferðsluni. Til spurning 3: Sum víst á í svarinum til spurning 1 er ein avtala gjørd ímillum land og kommunu um innkomuvegin, og væntanin er, at gerð av innkomuvegnum fer í gongd í nóg góðari tíð til, at hann er liðugur til tíðina. Tað eru ongar tingingar ímillum landið og kommununu um nýggja tunnilsleistin, ið kommunan hevur nevnt. Til spurning 4: Tað er bæði væntanin og vónin. Ein forðing fyri, at innkomuvegurin ikki verður liðugur til tíðina er t. d, um Tórshavnar kommuna heldur vil hava ein tunnil av Hvítanesi til Krákugjáar. Ella at fígging ikki fæst til innkomuvegin, sum avtala er gjørd um.